ત્રણ કલાક ફેરીબોટમાં ચૂનાની પથ્થરની ગુફાઓ જોવા માટે બારટંગા ટાપુ પર લઈ જવામાં આવે છે. ત્યાંથી બે હોડીમાં 12-12 જણને સામે કિનારે લઈ જવામાં આવે છે. અમે ત્યાં ગયા, ત્યાં પૂરી-શાકનો નાસ્તો આપવામાં આવ્યો. હોડીમાં 20 મિનિટમાં સામે કિનારે જઈને આ ગુફાઓ જોવા ગયા. કિનારાથી 1.6 કિ.મી ચાલવાની પગદંડી છે. વર્ષો પહેલાં ધરતીકંપથી દરિયાનું પાણી આ પહાડોની અંદર ઘૂસી જવાથી ગુફામાં ઉપરથી પાણી પડે છે તેથી ઝાડનાં મૂળિયાં પર ચૂનાના સ્ફટિકો જામીને જુદા જુદા આકાર દરિયાના પાણીથી થયેલા ઘસારાના લીધે બની ગયા છે. અંધારામાં ગુફામાં જતાં આરસ જેવા ચૂનાના પહાડો પર ગણપતિ, વાઘના પંજા અને નખ જેવા વિવિધ કલાત્મક આકારો જોવા મળે છે. અંદર અંધારું અને હવાનું ભ્રમણ ઓછું હોવાથી હૃદયરોગવાળા દર્દીઓએ આ ગુફા જોવા જવું હિતાવહ નથી.